Arnis Cimdars

Arnis Cimdars (dzimis  Jelgavā; miris  Jelgavā) bija Latvijas politiķis un sabiedrisks darbinieks, bijušais Centrālās vēlēšanu komisijas priekšsēdētājs (1997—2019).

Biogrāfija 
Arnis Cimdars dzimis  Jelgavā. 1980. gadā beidzis Jelgavas 1. vidusskolu. Pirmo augstāko izglītību būvinženiera specialitātē ieguva 1985. gadā Latvijas Lauksaimniecības akadēmijā Jelgavā. 2009. gadā ieguva sociālo zinātņu maģistra grādu politikas zinātnē Latvijas Universitātē.

Karjera 
No 1985. līdz 1987. gadam A. Cimdars bija Latvijas Lauksaimniecības akadēmijas galvenais enerģētiķis, vēlāk — LLA prorektora vietnieks kopmītņu jautājumos. No 1990. līdz 1993. gadam strādājis par Jelgavas pilsētas dzīvokļu nodaļas vadītāju. No 1993. līdz 1996. gadam bijis a/s "Aipara" prezidents, bet līdz 1997. gadam darbojies kā Saeimas Tautsaimniecības, agrārās, vides un reģionālās politikas komisijas konsultants.

Līdztekus darba gaitām no 1985. līdz 2007. gadam dejoja tautas deju ansamblī "Ritums".

Laulībā ar Iritu Cimdari bija meita un divi dēli. Vēlāk precējies otrreiz.

Politiskā darbība 
1995. gadā iestājies partijā "Saimnieks", vēlāk kļuvis arī par Demokrātiskās partijas "Saimnieks" biedru. 6. Saeimas vēlēšanās A. Cimdars koordinēja Demokrātiskās partijas "Saimnieks" dalību Zemgales reģionā.

1998. gadā, uzskatot, ka Centrālās vēlēšanu komisijas priekšsēdētāja amats ar darbu partijā nav savienojams, darbību partijā apturējis. Pēc Demokrātiskās partijas "Saimnieks" pārveidošanās par Latvijas Demokrātisko partiju dalību partijā neatjaunoja un nebija nevienas partijas biedrs.

2021. gadā, pēc darbības Centrālajā vēlēšanu komisijā beigām, piedalījās partijas Latvija pirmajā vietā organizēšanā un tika iecelts par tās ģenerālsekretāru.

Centrālā vēlēšanu komisija 
1997. gada janvārī A. Cimdars pirmoreiz tika ievēlēts par Centrālās vēlēšanu komisijas biedru. Tā paša gada  tika ievēlēts par CVK priekšsēdētāju. Pirmās vēlēšanas, kuras A. Cimdars vadīja šajā amatā, bija 7. Saeimas vēlēšanas 1998. gadā. Viņš tika pārvēlēts kā CVK priekšsēdētājs 1999., 2003. un 2007. gadā. 2019. gadā viņu nomainīja Kristīne Bērziņa.

No 1997. gada līdz 2019. gadam viņš pārstāvēja Latviju Eiropas valstu vēlēšanu administratoru asociācijā (ACEEEO). 2000. gadā Varšavas konferencē ievēlēts par ACEEEO Izpildpadomes locekli. Atkārtoti asociācijas Izpildpadomē ievēlēts 2003. gadā Londonas konferencē. No 2005. gada septembra līdz 2007. gada septembrim bijis arī ACEEEO prezidents.

2019. gadā beidza darbu Centrālās vēlēšanu komisijas priekšsēdētāja amatā.

Slimība 
A. Cimdars 2021. gada septembrī devās ceļojumā uz Turciju kopā ar ģimeni un atpakaļceļā, pēc viņa meitas uzskata, inficējās ar COVID-19. Saslima visi trīs ģimenes locekli. Sieva Andžela un viņas dēls jau sāka atveseļoties, bet Arnim palika sliktāk, viņš ārstējās slimnīcā.  miris Jelgavas slimnīcā no COVID-19 izraisītajām komplikācijām. Gan pirms saslimšanas, gan slimības gaitā A. Cimdars paziņoja saviem ģimenes locekļiem un ārstējošajam personālam, ka viņš nav potējies pret COVID-19 un dalījās ar pieņēmumu, ka veiksmīgi izslimos slimību un iegūs imunitāti dabīgā ceļā.

Atsauces 

1962. gadā dzimušie
2021. gadā mirušie
Jelgavā dzimušie
Demokrātiskās partijas "Saimnieks" politiķi
"Latvija pirmajā vietā" politiķi
Centrālās vēlēšanu komisijas priekšsēdētāji
Latvijas Lauksaimniecības universitātes absolventi
Latvijas Universitātes absolventi
Triju Zvaigžņu ordeņa komandieri
No COVID-19 mirušie
Jelgavā mirušie